
Hariduse tänav T5 maaüksuse 
munitsipaalomandisse taotlemine
ja sihtotstarbe määramine 
1. Asjaolud ja menetluse käik 
21.06.2012.a Narva Linnavolikogu otsusega nr 82 on kehtestatud Hariduse tänava ja selle lähiala detailplaneering, mille alusel moodustatakse uus maaüksus Hariduse tänav T5, pindala 2885 m2, sihtotstarve transpordimaa. Hariduse tänav T5 maaüksusel on planeeritud avalikult kasutatav parkla.

Parkimisalade projekteerimine ja ehitamine on planeeritud Narva Linnavolikogu 26.09.2007 määrusega nr 36 „Narva linna arengukava 2008-2010 kinnitamine“ (muudetud: 18.12.2007 määrusega nr 43; 15.05.2008 määrusega nr 28; 25.09.2008 määrusega nr 38; 25.09.2009 määrusega nr 27; 27.05.2010 määrusega nr 21; 23.09.2010 määrusega nr 32; 08.09.2011 määrusega nr 7) kinnitatud Narva linna arengukavas aastaseks 2008-2021: Strateegiline eesmärk 1.1 „Transpordi infrastruktuur vastab tänapäeva nõuetele“; Tegevussuund 1.1.1 “luua kaasaegne ja mugav ühistranspordi infrastruktuur“. 
Moodustav Hariduse tänav T5 maaüksus  ei haara enda alla maad, mille kohta on esitatud avaldusi maa tagastamise, kompenseerimise ning ostueesõiguse erastamise kohta.

Vabariigi Valitsuse 23.10.2008 määruse nr 155 „Katastriüksuse sihtotstarvete liigid ja nende määramise kord” §2 punkti 2 kohaselt tuleb moodustavale maaüksusele määrata maa sihtotstarve.

Kuna Vabariigi Valitsuse 02.06.2006.a määruse „Maa munitsipaalomandisse andmise kord“ §6 lõige 1 kohaselt taotletakse maa munitsipaalomandisse volikogu vastava otsuse alusel tuleb vastu võtta otsus Hariduse tänav T5 maaüksuse pindalaga 2885 m2 linna munitsipaalomandisse taotlemise kohta.

2. Õiguslikud alused
2.1 Maareformi seaduse § 25 lõige 1 sätestab, et munitsipaalomandisse antakse tasuta Maareformi seaduse paragrahvis 28 nimetatud maa.
2.2 Maareformi seaduse § 28 lõige 2 kohaselt munitsipaalomandisse võib anda maad, mis on vajalik kohaliku omavalitsusüksuse ülesannete täitmiseks ja arenguks.
2.3 Kohaliku omavalitsuse korralduse seaduse § 22 lõike 1 punkti 37 kohaselt kuuluvad volikogu ainupädevusse muud seadusega antud küsimused.
2.4 Juhindudes Maakatastriseaduse § 18 lõikest 2, Vabariigi Valitsuse 02.06.2006.a määrusest nr 133 “Maa munitsipaalomandisse andmise kord”, Vabariigi Valitsuse 23.10.2008 määrusest nr155 „Katastriüksuse sihtotstarvete liigid ja nende määramise kord”, Narva Linnavolikogu 21.06.2012.a otsusega nr 82  kehtestatud Hariduse tänava ja selle lähiala detailplaneeringust.
3. Otsus
3.1 Taotleda Narva linna munitsipaalomandisse Hariduse tänav T5 maaüksus (lisa 1), ligikaudse pindalaga 2885 m2. 
3.2 Määrata Hariduse tänav T5 maaüksusele katastriüksuse sihtotstarbeks transpordimaa (007;L).
4. Rakendussätted
4.1 Linnavalitsusel esitada keskkonnaministrile punktis 3.1  nimetatud  maa munitsipaliseerimiseks taotlus koos kõigi vajalike lisamaterjalidega. 
4.2 Vabariigi Valitsuse jaatava vastuse korral moodustada Linnavalitsusel punktis 3.1 nimetatud katastriüksus ja kinnitada piirid ning esitada katastritoimik registreerimiseks Maa-ameti Ida-Viru katastribüroosse.
4.3 Otsus jõustub teatavakstegemisest.

4.4 Otsust on võimalik vaidlustada Tartu Halduskohtu Jõhvi kohtumajas 30 päeva jooksul arvates teatavakstegemise päevast.

